VIIENDA KOOSSEISU

OTSUS

Haapsalu,			29. juuni 2007 nr 138

Westmeri sadama akvatooriumi 
piiride kooskõlastamine

Läbi vaadanud AS Westmeri taotluse Westmeri sadama akvatooriumile piiride määramisest, Haapsalu Linnavalitsus tuvastas, et vastavalt sadamaseadusele kooskõlastab kohalik omavalitsus sadama akvatooriumi piirid. Akvatoorium on piiritletud, püsivalt veega kaetud ala, mida kasutatakse laevaliikluseks või muuks sadama funktsionaalseks tegevuseks. Taotletava akvatooriumi piiresse jääb 2 kaid ja remondisild. Juhindudes sadamaseaduse § 4, kohaliku omavalitsuse korralduse seaduse § 6 lg 3 p 1, § 22 lg 1 p 37, Haapsalu põhimääruse § 12 lg 1 p 43 ning haldusmenetluse seadusest, Haapsalu Linnavolikogu otsustab:

1.	Kooskõlastada Westmeri sadama akvatooriumi piirid vastavalt asendiplaanile järgmiste koordinaatidega:

1.1 	58°57'37.890"N	23°31'24.640"E
1.2 	58°57'38.510"N	23°31'24.740"E
1.3 	58°57'40.440"N	23°31'29.200"E
1.4 	58°57'32.420"N	23°31'38.460"E
1.5 	58°57'30.470"N	23°31'33.550"E

2. Otsus jõustub avalikustamisega.

Arder Väli
Volikogu esimees

SELETUSKIRI
Eelnõule „Westmeri sadama akvatooriumi piiride kooskõlastamine”

Sadamale akvatooriumi määramiseks arvamuse peab andma kohaliku omavalitsuse volikogu.
Vastavalt sadamaseadusele on sadam laevanduslikuks ja kaubanduslikuks tegevuseks, laevaremondiks, harrastuslikuks laevasõiduks või muuks merendusalaseks tegevuseks kohandatud piiritletud alal asuv hoonete ja rajatiste kompleks koos juurde kuuluva akvatooriumiga.

Käesolevaga tehakse ettepanek volikogule anda kooskõlastus Westmeri tn 1 kinnistule rajatavale sadamale akvatoorium vastavalt asendiplaanile. Eelnõus nimetatud koordinaadid on kooskõlastatud Majandus- ja Kommunikatsiooniministeeriumiga, kes on kooskõlastanud Veeteede Ametiga.
Kinnistul paiknevad ehitisregistrisse kantud järgmised ehitised: administratsioonihoone, 2 kuuri, abihoone, mõrrakuur ja vintsikuur. Määratava akvatooriumi alasse jäävad 2 kaid ja remondisild. Kaid kuuluvad AS Westmerile.
Linnavalitsus teeb ettepaneku eelnõu otsusena vastu võtta.

Toivo Hein
Aselinnapea